《新寒写怀次韵》
明代·陶宗仪

世故漫漫混渭泾，九山高枕卧云屏。摊书雾拂双眸莹，揽镜霜欺两鬓青。

归燕凄凉谁复顾，吟蛩哀怨不堪听。秋风落木茅茨破，坐右高县陋室铭。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。